Heba preparato prou bien o suyo golpe de Estato, ya que rapidament prencipió a cudir con o suyo nombre y nuevo títol de hayib («chambelán»), que yera o mesmo que emplegó Almanzor y totz os reis de taifas como simbolo d'o suyo poder. Abd Allah ibn Hakam quereba recuperar o poder que teneba o suyo lolo Abd al-Rahman en Saraqusta, levato a l'ostracismo por Mundir I, que formaba parti d'una rama segundaria d'iste linache. Manimenos nomás estió rei dica o 20 de setiembre de 1038 ya que l'asasín de Mundir II l'heba promeso a l'allora gubernador de Leida Sulaymán ben Hud al-Musta'in entregar-le o poder politico, pues Sulaymán ben Hud perteneixeba a una d'as más poderosas familias y teneba gran prestichio melitar, pero no cumplió lo pauto. Por ixo Sulaymán ibn Hud, aduyato por Ismail de Toledo decidió dentrar en Saraqusta, a on antimás trobó o refirme d'a población. A población d'a ciudat pronto lo veyió a Abd Allah como un usurpador y antimás conoixeban y estimaban a Sulaymán ibn Hud Abd Allah por lo que Abd Allah s'atrincheró en l'alcázar, y a la fin enrestito por o pueblo habió de fuyir y se retiró dende allora a la Fortaleza de Rueda.